**Poročilo o izmenjavi Universidad Complutense de Madrid, 2020/2021 (poletni semester)**

**Kako ste bili zadovoljni z izmenjavo in zakaj?**

Z izmenjavo sem bila na splošno zelo zadovoljna, saj je izpolnila moja pričakovanja; izboljšanje znanja angleščine in španščine, spoznavanje druge kulture in novih prijateljev, samostojno življenje v tuji državi. Predmeti na fakulteti so bili zanimivi, na predavanja sem hodila z veseljem. Profesorji imajo s študenti zelo prijateljski odnos, so prijazni in Madrid je čudovito mesto z ogromno možnostmi za preživljanje prostega časa.

**Ste imeli redna predavanja v angleščini ali samo občasne konzultacije?**

Fakulteta ima nabor predmetov v angleščini, ki so namenjeni prav Erasmus študentom (pri nekaterih se najde tudi kakšen domač študent, ki želi izboljšati svojo angleščino). Letos so ponudili 5 angleških predmetov v vrednosti 30 KT. Predmeti so združene vsebine različnih letnikov. Primerni so tudi za tuje študente psiholoških in pedagoških ved, tako da nismo bili le **študenti socialnega dela.**

**Kako bi ocenili kakovost študija?**

Kakovost študija je glede na Slovenijo nižja, fakulteta ni zahtevna, naučiš se večinoma osnove, zato bi jo priporočala študentom nižjih letnikov, če se odpravljajo na izmenjavo zaradi želje po novem znanju socialnega dela. Ocenjevanje pa je, nasprotno, strožje, skoraj vsi tuji študenti smo dobili povprečno nižje ocene, kot jih imamo na matičnih univerzah.

**Kakšni so bili profesorji?**

Profesorji so bili zelo prijazni, razumevajoči, pripravljeni pomagati. Zelo so bili veseli Erasmus študentov, saj so si izbrali poučevanje v angleščini ravno zaradi želje po mednarodnem stanovanju.

Zaposlene v mednarodni pisarni so zelo prijetne, podpirajo te tekom celotne izmenjave, pošiljajo obvestila z vsemi pomembnimi informacijami, tako da je res skoraj nemogoče kaj spregledati. Če karkoli potrebuješ, so stalno na voljo v pisarni ali prek elektronske pošte.

**Bi kateri predmet/profesorja posebej pohvalili/skritizirali?**

Profesorici za mediacijo in socialne intervencije sta bili izredno prijateljski in družabni, z nami sta se družili tudi izven ur pouka in organizirali zaključni piknik. Tudi profesor za psihologijo je bil zelo zabaven in nam je snov predstavil na zanimiv način.

**Kakšni so življenjski stroški v primerjavi s temi v Sloveniji?**

Življenjski stroški so veliko višji, Madrid je drago mesto. Enake cene ima edino hrana, če jo kupuješ v trgovinah in ne ješ v restavracijah in pa karta za mestni prevoz, ki enako kot naša Urbana, za mlade stane 20 eur na mesec. Karto lahko uporabiš za metro, avtobus ali vlak, mreža je zelo dobro organizirana. Do kampusa peljeta direktno dva avtobusa, je nekoliko izven Madrida.

**Koliko je treba imeti za namestitev?**

Če želite živeti v centru, stane že samo soba okoli 500 eur na mesec. Verjetno je izven centra kaj ceneje, sama sem živela na glavni ulici.

**Je ustanova velika?**

Ja, veliko večja kot naša fakulteta, vendar je oddelek za socialno delo le del fakultete za politične znanosti in sociologijo, ki zavzema veliko več prostora. Okoli so v kampusu še ostale družboslovne fakultete.

**Sprejme veliko tujih študentov?**

Okoli 30 Erasmus študentov na leto, vendar nas je bilo letos manj zaradi pandemije.

**Kakšne so možnosti za druženje z domačimi in tujimi študenti?**

Možnosti za druženje je veliko, študenti so vsak dan med sabo organizirali izlete, piknike, oglede znamenitosti itd.

**Kakšno je mesto?**

Čudovito, ponuja veliko možnosti je za različna zanimanja, ljubiteljem zgodovine in kulture je na voljo kar nekaj svetovno znanih muzejev, ki so za študente brezplačni, sama sem obiskala Prado in Museo Reina Sofia. športniki imajo na razpolago ogromno parkov, saj ima Madrid kljub temu, da je velemesto, veliko zelenih površin (Retiro, Casa de Campo, Templo de Debod). Kljub temu, da sem bila na izmenjavi med pandemijo, so bili tudi lokali in nočni bari odprti do polnoči, tako da zabave ni manjkalo. V centru mesta je tudi ogromno znamenitosti (Puerta del Sol, Gran Via, Plaza Espana, Palacio Real…), ki so na peš razdalji in se jih da pogledati v enem dnevu. Na glavni ulici, kjer sem živela, Gran Vii, je ogromno restavracij in trgovin, ki so odprte vse dni v letu. Madrid je tudi zelo dobro povezan z ostalimi španskimi mesti s hitrim vlakom, žal je bila tekom moje izmenjave prepoved prehoda med občinami, vendar mi je konec maja vseeno uspelo skočiti do Valencie, do kamor sem z vlakom potrebovala le 1 uro in 40 minut.

**Kako je bilo poskrbljeno za obšolske dejavnosti?**

Fakulteta na začetku semestra ponuja brezplačen intenziven tečaj španščine, ki ga priporočam, saj je znanje angleščine Špancev pomanjkljivo, oz. večina ne govori angleško.

**Kaj priporočate študentom, ki nameravajo iti na študij tja?**

Naj se dobro pozanimajo, preden izberejo namestitev, saj sem bila sama zelo nezadovoljna. Glede na visoko ceno sem pričakovala več, tako pa je bil edini plus lokacija. Pri izboru naj posebej pazijo na t.i. študentske rezidence, ki ponujajo vse stroške zajete v fiksni ceni, npr. čiščenje, wifi, posteljnina in brisače. Naša rezidenca je bila že od samega začetka v zelo slabem, skoraj razpadajočem stanju, za vsako pokvarjeno stvar so okrivili nas in nam želeli zaračunati dodatno, kljub čiščenju je bilo stanovanje že ko sem prišla izredno umazano, v sobah ni delal wifi, televizija ali klima itd.

Priporočam tudi vsaj A2 iz španščine, kljub temu, da je študij v angleščini.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

paukovicmasa@gmail.com